
[bookmark: _Hlk46742949]Latvijas Republikas nacionālā pozīcija Nr. 1 “Priekšlikums Eiropas Parlamenta un Padomes Regulai par Eiropas Jūras drošības aģentūru un par Regulas (EK) Nr. 1406/2002 atcelšanu”

Satiksmes ministrija ir sagatavojusi nacionālās pozīcijas projektu Nr. 1 “Priekšlikums Eiropas Parlamenta un Padomes Regulai par Eiropas Jūras drošības aģentūru un par Regulas (EK) Nr. 1406/2002 atcelšanu”.
Pozīcijas projekts skar Latvijas Republikas intereses, tādēļ, atbilstoši Ministru kabineta 2009. gada 6. februāra noteikumu Nr. 96 „Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” prasībām, nacionālā pozīcija tiek virzīta apstiprināšanai Ministru kabinetā. Pozīcijas projekts, atbilstoši Ministru kabineta 2009. gada 6. februāra instrukcijā Nr. 4 „Latvijas Republikas nacionālo pozīciju Eiropas Savienības jautājumos un ar tām saistīto instrukciju izstrādes un informācijas aprites kārtība” noteiktajai kārtībai, ir elektroniski saskaņots ar Ārlietu ministriju, Finanšu ministriju, Aizsardzības ministriju, Vides aizsardzības un reģionālās attīstības ministriju, Klimata un enerģētikas ministriju, Labklājības ministriju, Ekonomikas ministriju, Iekšlietu ministriju, Zemkopības ministriju.
Naftas tankkuģa  “Erika” avārijas rezultātā tika izstrādāti priekšlikumi par kuģošanas drošības tiesību aktu pakotni, kas attiecīgi ietvēra īstermiņa pasākumu kopumu un sarežģītāku ilgtermiņa darbību kopumu, kuru mērķis bija uzlabot Eiropas kuģošanas drošības politiku. Pakotne arī paredzēja izveidot Eiropas Jūras drošības aģentūru (turpmāk tekstā – EMSA), kas tika izveidota ar 2002. gada 27. jūnija Regulu (EK) Nr. 1406/2002, lai nodrošinātu augstu, vienotu un efektīvu kuģošanas drošības un kuģu izraisītā piesārņojuma novēršanas līmeni Kopienā. Pēc dibināšanas regulas pieņemšanas ar turpmākajiem grozījumiem pakāpeniski tika paplašināti Aģentūras mērķi un uzdevumi, lai pielāgotu tās darbību Eiropas Savienības (turpmāk tekstā – ES) jūrniecības politikas attīstībai.
Šī priekšlikuma mērķis ir pārskatīt EMSA pilnvaras, lai:
· labāk nostiprinātu un atspoguļotu EMSA pašreizējos uzdevumus un mērķus tās dibināšanas regulā, lai tā būtu juridiski pilnvarota tos pildīt un atbalstīt dalībvalstis un Komisiju ar nepieciešamo tehnisko, operatīvo un zinātnisko palīdzību, lai nodrošinātu kuģošanas drošību un aizsardzību, kā arī zaļo un digitālo pāreju nozarē; 
· nodrošinātu, ka EMSA dibināšanas regula ir pielāgota nākotnei, nodrošinot pietiekamu elastību, lai iekļautu jaunus uzdevumus, kas atbilst mainīgajām jūrniecības nozares vajadzībām; 
· nodrošinātu, ka EMSA ir pietiekami cilvēkresursi un finanšu resursi tās uzdevumu izpildei.
Latvija kopumā atbalsta Regulas priekšlikumu, jo EMSA darbībai ir nepieciešams skaidrs mandāts, kas ņem vērā aktuālo situāciju, tai skaitā aktuālo ES tiesisko ietvaru. Vienlaikus Latvija uzskata, ka atsevišķi Regulas priekšlikuma elementi ir cieši saistīti ar grozījumu priekšlikumiem Direktīvā 2009/21, Direktīvā 2009/16, Direktīvā 2009/18 un Direktīvā 2005/35 un attiecīgi sākotnēji nepieciešams vienoties par attiecīgo priekšlikumu būtiskiem jautājumiem. 
Latvija iebilst pret Regulas priekšlikuma 4. panta 2. punktā EMSA doto uzdevumu  piedalīties  Starptautiskās Jūrniecības organizācijas (turpmāk tekstā – IMO) dalībvalsts audita procesā, jo IMO dalībvalsts auditā netiek apskatīta ES tiesību aktu ieviešana, turklāt Regulas priekšlikuma I nodaļā ir uzsvērts, ka Aģentūras uzdevums ir sekmēt tikai ES tiesību aktu ieviešanu, palīdzot dalībvalstīm, pārbaudot attiecīgo tiesību aktu ieviešanu, apmeklējot dalībvalstis. Šī piedalīšanās IMO dalībvalsts auditā tiek argumentēta ar direktīvas 2009/21/EK (Karoga valsts direktīva) ieviešanas kontroli, nepiekrītam šādai nostājai un uzskatām ka  audita komandas dalībnieku skaita palielināšana negatīvi ietekmēs paša audita gaitu.
Latvija izprot nepieciešamību palielināt Aģentūrai pieejamos resursus, tomēr Latvija kopumā uzskata, ka ES iestādēm būtu jāvadās no situācijas nacionālajās administrācijās un jāpieliek visi pūliņi, lai darītu vairāk ar mazāk resursiem, nevis turpinātu nepārtrauktu administratīvo izmaksu palielināšanu, vai alternatīvi jāsamazina funkciju apjoms, atsakoties no liekām, dublējošām un novecojušām procedūrām un regulējumiem.
Priekšlikums tiks skatīts Padomes Kuģniecības jautājumu darba grupā.

